
ПРОЕКТ НА ЗАКОНОДАТЕЛНА РЕЗОЛЮЦИЯ НА ЕВРОПЕЙСКИЯ ПАРЛАМЕНТ
относно предложението за решение на Съвета за сключване от името на Европейския съюз на протокола за изпълнение (2025 – 2030 г.) към Споразумението за партньорство в областта на устойчивото рибарство между Европейския съюз, от една страна, и правителството на Гренландия и правителството на Дания, от друга страна
(COM(2024)0479 – C10 0227/2024 – 2024/0263(NLE))
(Одобрение)
Европейският парламент,
–	като взе предвид проекта на решение на Съвета (14652/2024), 
–	като взе предвид проекта на Протокол за изпълнение на Споразумението за партньорство в областта на устойчивото рибарство между Европейския съюз, от една страна, и правителството на Гренландия и правителството на Дания, от друга страна (2025 – 2030 г.) (14781/24), 
–	като взе предвид искането за одобрение, представено от Съвета в съответствие с член 43, параграф 2 и член 218, параграф 6, втора алинея, буква а), подточка v от Договора за функционирането на Европейския съюз (C10‑0227/2024),
–	като взе предвид бюджетната оценка на комисията по бюджети,
–	като взе предвид своята незаконодателна резолюция от ...[footnoteRef:1] относно проекта на решение,  [1:  Приети текстове, P10_TA(0000)0000.] 

–	като взе предвид член 107, параграфи 1 и 4 и член 117, параграф 7 от своя Правилник за дейността,
–	като взе предвид препоръката на комисията по рибно стопанство (A10‑0000/2025),
1.	дава своето одобрение за сключването на споразумението;
2.	възлага на своя председател да предаде позицията на Парламента съответно на Съвета и на Комисията, както и на правителствата и парламентите на държавите членки, от една страна, и на Гренландия и Дания, от друга страна.

В края на 2024 г. Гренландия и Европейският съюз подписаха нов протокол за изпълнение към Споразумението за партньорство в областта на устойчивото рибарство (СПОУР) (2025 – 2030 г.). Това е смесено споразумение, което позволява на корабите от Съюза да извършват риболов на видове като треска, черна писия, морски костур или северна скарида. В замяна на това Съюзът плаща финансова вноска в размер на 17 296 857 евро годишно, от които 14 096 857 евро за права на достъп и 3 200 000 евро, предназначени за подкрепата и прилагането на политиката на Гренландия в областта на рибарството, в допълнение към таксите, плащани от корабособствениците. Споразумението в областта на рибарството позволи на десетина кораба от Съюза да извършват дейност във водите на автономната територия през последните години. Новият протокол уточнява правилата и разпоредбите, уреждащи този достъп.

Риболовът в Гренландия

Рибарството е ключов сектор на дейност за Гренландия в социално-икономическо и културно отношение. То представлява 15% от заетостта и над 90% от износа на територията. Крайбрежният риболов се осъществява главно от малки лодки (dhingies). Той осигурява жизненоспособността на местната икономика и създава местни работни места. Много от отдалечените общности на инуити зависят от риболова с цел прехрана. Територията също така разполага с развит риболовен флот за далечно плаване и има действащи споразумения в областта на рибарството, които позволяват на чуждестранни кораби да извършват риболов в зоната за дълбоководен риболов. Риболовът в Гренландия е засегнат от последиците от изменението на климата върху уязвимата арктическа морска среда, включително въздействието върху видовете, които са обект на риболов. Гренландия е въвела мерки за ограничаване на въздействието на рибарството върху морската среда: забрана за изхвърляне на улов, план за управление на прилова и др.

Нов протокол за прилагане на СПОУР

Подписаният нов протокол се прилага за период от шест години, което осигурява стабилност и видимост за заинтересованите страни. В него се определят разпоредби, за да се регулират достъпът до водите за европейските кораби и сътрудничеството с Гренландия: възможности за риболов, прилов, научно сътрудничество, проследяване, контрол, наблюдение, риболовни зони, наблюдатели и др.

Специфична характеристика на споразумението е, че уловът се регулира чрез възможности за риболов, определяни ежегодно. Докладчикът изразява загриженост поради факта, че съгласно последващата оценка за редица целеви видове общият допустим улов (ОДУ) надвишава границите, определени от научните становища. Тези ситуации на доказан прекомерен улов или на несигурност, свързана с липсата на данни, застрашават рибните популации и устойчивостта на риболова, какъвто е случаят със северната скарида в източния участък. По този начин бяха намалени редица индикативни възможности за риболов. Вторият акцент е свързан с необходимостта от допълнителни данни за целевите видове и морските екосистеми.

Програмирането на секторната подкрепа ще бъде прието в срок от три месеца от прилагането на Протокола. Предоставената секторна подкрепа през последните години позволи да бъдат подпомогнати научните изследвания и оценки, управлението и контрола на рибарството в Гренландия, а също и дребномащабния крайбрежен риболов. Оценката на последния протокол дава положителна оценка.

Заключения и препоръки 

Докладчикът припомня значението на СПОУР и отношенията в областта на рибарството между Гренландия и Съюза в контекста на настоящото дипломатическо напрежение със САЩ и извънредната ситуация в областта на климата в Арктика. Чрез секторната си подкрепа споразумението в областта на рибарството предлага подкрепа, приветствана от органите и от редица участници от гражданското общество в Гренландия. Увеличението на финансовата вноска, плащана от Съюза, на размера на секторната подкрепа и на таксите, плащани от корабособствениците, е положително.

Докладчикът призовава Съюза да предостави по-голяма подкрепа на крайбрежните рибарски общности, като същевременно зачита правата на коренното население и насоките на ФАО относно дребномащабния риболов. Те следва също така да участват в споразумението, както и НПО. Подкрепата на ЕС за контрола, за борбата с незаконния , недеклариран и нерегулиран риболов (ННН риболов), за събирането на данни и за научните изследвания също е положителна.

Докладчикът подчертава екологичните предизвикателства на споразумението. От съществено значение е, както Парламентът вече поиска през 2021 г., да продължат усилията за събиране на данни и за борба срещу прекомерния риболов, като се следват научните становища за определянето на ОДУ в Гренландия и разпределянето на годишните възможности за риболов за Съюза. Въпреки че извършва риболов в по-малки количества, Съюзът трябва да спазва принципа на предпазливост. Определянето на излишък в някои случаи е спорно. Риболовът, извършван от корабите от Съюза, оказва въздействие също така върху екосистемите на морското дъно и следва, с подкрепата на сектора, да се постави акцент върху установяването и защитата на уязвимите морски екосистеми.

И накрая, докладчикът призовава да се постави това споразумение в областта на рибарството в контекста на регионалното управление на рибарството. В резултат на размяната на квоти отношенията след Брексит с крайбрежните държави, сред които и Норвегия, са тясно свързани със споразумението. Съюзът и Гренландия трябва да засилят сътрудничеството и прозрачността в рамките на РОУР и споразуменията между крайбрежните държави. В по-общ план Съюзът трябва да продължи да защитава видовете и морската среда в Арктика.

<FootprintIntro>В съответствие с член 8 от приложение I към Правилника за дейността докладчикът декларира, че в хода на изготвяне на проекта на доклад е получена информация от следните субекти или лица:</FootprintIntro>
	Субект и/или лице

	Délégation de la France auprès de l’Union européenne

	Délégation de l’Allemagne auprès de l’Union européenne

	Délégation du Danemark auprès de l’Union européenne

	Ministère des pêches groenlandais

	Oceana

	Europêche

	DG MARE (Commission)


Списъкът по-горе е изготвен в рамките на изключителната отговорност на докладчика.
Когато физически лица са идентифицирани в списъка по име, по функция или и по двете, докладчикът декларира, че на съответните лица е представeно Съобщение № 484 на Европейския парламент относно защитата на данните (https://www.europarl.europa.eu/data-protect/index.do), в което се определят приложимите условия за обработването на техните лични данни и правата, свързани с това обработване.

